རྒྱལ་བོས་ཁོ་རང་བཟའ་བཏུང་གིས་ཚིམས་པར་བྱས་རྗེས་ཁྱོད་ཀྱིས་མོ་བདར་བྱེད་པར་མཆོད་ཆ་ཅི་དགོས་ཞེས་དྲིས་པར།ཁོས་སྔར་ཕག་གིས་འཇིགས་སྐྲག་བསླངས་པ་དེ་དྲན་ནས།ཕག་མགོ་ཞིག་དགོས།དར་མཚོན་སྣ་ལྔ་དང།གཏོར་རྩམ་དགོས་ཟེར་བ་ལྟར་མཆོད་ཆ་རྣམས་ཁྱེར་འོངས་པར།ལེ་ལོ་ཅན་དེས་ཕག་མགོ་ལ་དར་མཚོན་སྣ་ལྔ་བཏགས།རྩམ་པས་གཏོར་མ་མང་པོ་བཅོས་ནས།དབྱངས་ལ་གྱེར་ནས་མོ་བདར་བྱས་ཤིང་ཡུད་ཙམ་ལ་མིག་བཙུམ་བསྡད་དེ།གློ་བུར་དུ་མིག་ཕྱེ་ནས་ཕག་མགོ་བཟུང་ནས་སྒོར་ཐོན་ཏེ་ལྕི་ལེབ་དེ་ལ་བརྒྱབ་ནས་འདིའི་ནང་ན་ཡོད་ཟེར་བ་ལྟར།ལྕི་ལེབ་བཀོག་ནས་བལྟས་ཚེ།བླ་གཡུ་དེ་ངོ་མ་དེར་ཡོད་པ་རྙེད་འདུག་པས།རྒྱལ་པོ་མོ་སྟོན་དེ་ལ་དད་པ་སྐྱེས་ནས།ཉིན་གསུམ་ལ་བསྙེན་བཀུར་རྒྱ་ཆེན་པོ་བྱས་ཏེ།རྒྱལ་པོས་ཁོ་ལ་ཁྱེད་ལ་འབུལ་བ་ཅི་ཞིག་དགོས་ཞེས་དྲིས་པར།ཁོས་ང་ལ་རྟ་གཅིགཤ་ཁྱི་གཅིགའཁོར་གསུམ་ཆ་ཚང་ཞིགཝ་པགས་གཅིག་དགོས་ཞེས་བཤད་པར།རྒྱལ་པོས་དེ་དག་བྱིན་སྟེང།ད་དུང་ཤ་མར་ཐུད་གསུམ་གྱི་འབུལ་བ་ཕུལ་ཞིང་མངགས་ནས་ཁོའི་ཡུལ་ལ་བསྐྱལ་བས།ཁོའི་ཆུང་མ་ཤིན་ཏུ་དགའ་ཞིང།ཁོ་ལ་སྔར་ལས་ལྷག་པའི་འདང་རྩིས་བྱས།དེ་ནས་བཟུང་ཁོས་ང་ནི་མངོན་ཤེས་ཅན་གྱི་མོ་སྟོན་ཕག་མགོ་ཡིན་ཞེས་འུད་བརྒྱབ་པས།ཡུལ་དེར་མོ་སྟོན་ཕག་མགོ་ཞེས་གྲགས་པ་རེད།